Document ID: 32014R0292

REGOLAMENT TA’ IMPLIMENTAZZJONI TAL-KUMMISSJONI (UE) Nru 292/2014
tal-21 ta’ Marzu 2014
li jikkonċerna l-awtorizzazzjoni ta’ preparazzjoni tal-enzima 6-fitasi prodotta permezz ta’ Trichoderma reesei (CBS 126897) bħala addittiv fl-għalf għat-tajr tal-irziezet, għall-ħnienes miftuma, il-ħnieżer għat-tismin u l-ħnieżer nisa (detentur tal-awtorizzazzjoni ROAL Oy)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 dwar l-addittivi għall-użu fl-għalf tal-annimali (1), u b’mod partikolari l-Artikolu 9(2) tiegħu,
Billi:
(1)
Ir-Regolament (KE) Nru 1831/2003 jistipula l-awtorizzazzjoni ta’ addittivi għall-użu fl-għalf tal-annimali u r-raġunijiet u l-proċeduri għall-għoti ta’ tali awtorizzazzjoni.
(2)
B’konformità mal-Artikolu 7 tar-Regolament (KE) Nru 1831/2003, tressqet applikazzjoni għall-awtorizzazzjoni ta’ preparazzjoni tal-enżima 6-fitażi prodotta mit-Trichoderma reesei (CBS 126897). Dik l-applikazzjoni kienet akkumpanjata mill-partikularitajiet u d-dokumenti mitluba skont l-Artikolu 7(3) tar-Regolament (KE) Nru 1831/2003.
(3)
Dik l-applikazzjoni tikkonċerna l-awtorizzazzjoni ta’ preparazzjoni tal-enżima 6-fitasi prodotta minn Trichoderma reesei (CBS 126897) bħala addittiv fl-għalf għat-tajr tal-irziezet u l-ħnieżer, biex tiġi kklassifikata fil-kategorija tal-addittivi “addittivi żootekniċi”.
(4)
L-Awtorità Ewropea dwar is-Sigurtà fl-Ikel (‘l-Awtorità’) ikkonkludiet fl-opinjonijiet tagħha tal-11 ta’ Settembru 2013 (2) u tad-9 ta’ Ottubru 2013 (3) li, skont il-kondizzjonijiet proposti ta’ użu, il-preparazzjoni tal-enzima 6-fitasi prodotta minn Trichoderma reesei (CBS 126897) ma għandhiex effett negattiv fuq is-saħħa tal-annimali, is-saħħa tal-bniedem jew fuq l-ambjent, u li għandha potenzjal li ttejjeb l-utilizzazzjoni tal-fosforu, id-diġestibilità u l-mineralizzazzjoni tal-għadam jew ir-rendiment fit-tiġieġ u d-dundjani għat-tismin. Dawn il-konklużjonijiet jistgħu jiġu estiżi għat-tiġieġ imrobbija biex ibidu u d-dundjani mkabbra għat-tgħammir. Billi l-mod ta’ azzjoni tal-addittiv jista’ jitqies simili f’kull speċi ta’ tajr domestiku, din il-konklużjoni tista’ tiġi estrapolata għal speċijiet minuri ta’ tajr għas-simna jew imrobbija biex ibidu jew għat-tgħammir. Barra minn hekk, l-Awtorità kkonkludiet li l-addittiv għandu potenzjal li jżid il-mineralizzazzjoni tal-għadam, id-diġestibilità, l-utilizzazzjoni tal-fosforu u l-prestazzjoni tat-tiġieġ li jbidu. Dawn il-konklużjonijiet jistgħu jiġu estrapolati għall-ispeċijiet minuri tat-tajr tal-irziezet li jbid. L-Awtorità kkonkludiet ukoll li l-addittiv għandu l-potenzjal li jtejjeb id-diġestibilità tal-fosfru, iż-żamma tal-fosfru jew il-parametri tal-prestazzjoni fil-ħnienes, il-ħnieżer għat-tismin u l-ħnieżer nisa. L-Awtorità tqis li ma hemmx bżonn ta’ rekwiżiti speċifiċi għal monitoraġġ wara l-kummerċjalizzazzjoni. Hija vverifikat ukoll ir-rapport dwar il-metodu tal-analiżi tal-addittivi tal-għalf fl-għalf li ġie ppreżentat mil-Laboratorju ta’ Referenza mwaqqaf bir-Regolament (KE) Nru 1831/2003.
(5)
Il-valutazzjoni tal-preparazzjoni ta’ 6-fitasi prodotta minn Trichoderma reesei (CBS 126897) turi li l-kondizzjonijiet għall-awtorizzazzjoni, kif previst fl-Artikolu 5 tar-Regolament (KE) Nru 1831/2003, huma ssodisfatti. Għalhekk, l-użu ta’ dik il-preparazzjoni għandu jiġi awtorizzat kif speċifikat fl-Anness ma’ dan ir-Regolament.
(6)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Awtorizzazzjoni
Il-preparazzjoni speċifikata fl-Anness, li tifforma parti mill-kategorija “addittivi żootekniċi” u mill-grupp funzjonali “sustanzi li jtejbu d-diġestibilità”, hija awtorizzata bħala addittiv fin-nutriment tal-annimali, dejjem skont il-kondizzjonijiet stipulati f’dak l-Anness.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-21 ta’ Marzu 2014.

Labels: 0
3
17
6